Informacia o Pravidelnej správe Európskej komisie o pokroku dosiahnutom SR v príprave na vstup do EÚ

	Dňa 13.11.2001 zverejnila Európska komisia pravidelné správy o pokroku dosiahnutom jednotlivými kandidátskymi krajinami v príprave na vstup do EÚ. Pravidelné správy obsahujú komplexné hodnotenie plnenia politických kritérií, ekonomických kritérií, schopnosti prevziať záväzky vyplývajúce z členstva, ako aj administratívnej kapacity pre uplatňovanie acquis communautaire. Spolu s pravidelnými správami vydala Európska komisia nové Partnerstvá pre vstup, ktoré stanovujú priority pre jednotlivé kandidátske krajiny a Strategický dokument k rozširovaniu, načrtávajúci ďalší postup v prístupových rokovaniach. 

Pravidelná správa EK o pokroku dosiahnutom SR v príprave na vstup do EÚ
 
A. Úvod
 
Európska komisia sa v Agende 2000 zaviazala podávať pravidelné správy Európskej rade o pokroku jednotlivých kandidátskych krajín v príprave na členstvo v EÚ. Prvé správy boli predložené v roku 1998. Na základe rozhodnutia Európskej rady v Luxemburgu majú pravidelné správy slúžiť ako základ pre prijímania rozhodnutí o postupe prístupových negociácií o rozšírení EÚ. Európska komisia na tomto základe predkladá štvrtú sériu pravidelných správ vo svetle blížiacej sa Európskej rady v Laeken v decembri 2001.

Vzťahy medzi EÚ a Slovenskom
 
Implementácia Európskej dohody prebiehala hladko. Obchodné vzťahy medzi ES a Slovenskom pokračovali vo všeobecnosti v pozitívnom vývoji. Vývoz zo Slovenska do ES predstavoval v roku 2000 7 mld. Euro, dovoz Slovenska z ES bol v rovnakom období na úrovni 6,5 mld. Euro. Tok bilaterálneho obchodu sa od roku 1993 viac než štvornásobne zvýšil. Dovozná prirážka bola do januára 2001 zrušená v súlade s predpokladaným časovým rámcom. Po prípravných prácach prijalo Slovensko pozvanie Komisie na otvorenie rokovaní o Protokole k Európskej dohode o posudzovaní zhody (PECA). Prvé kolo rokovaní sa konalo v júni 2001 v Bruseli.
 
	Správa konštatuje, že celková suma pomoci pre roky 2000-2002 z programu PHARE predstavuje 78 mil. Euro ročne, z programu SAPARD 18,6 mil. Euro ročne a z programu ISPA 3,5-5,5 % z jeho celkového rozpočtu.
 
	Správa hodnotí celkový stav twinningových projektov v kandidátskych krajinách. V rámci národného programu na rok 2000 je v SR financovaných 9 twinningových projektov, ktoré pokrývajú rómsku problematiku, boj proti korupcii a drogám, vytvorenie garančného fondu pre zamestnancov, rozvoj sociálneho dialógu, životné prostredie, obchodný register a oblasť štandardizácie a certifikácie.

B. Kritériá členstva
 
1. Politické kritériá
 
1.1. Demokracia a právny štát
 
Tak ako už bolo uvedené v predchádzajúcej Pravidelnej správe Slovensko zaznamenalo stabilitu inštitúcií garantujúcich demokraciu a právny štát.
 
Parlament dosiahol dohodu o kľúčových reformách, ktoré boli v minulosti odkladané. Vo februári 2001 parlament prijal novelu Ústavy, čím spravil významný krok vpred v konsolidovaní demokratických inštitúcií, posilnení právneho štátu a príprave Slovenska na vstup do EÚ. Novela Ústavy umožňuje okrem iného základňu pre prenos výkonu niektorých suverénnych práv na EÚ a zabezpečuje nadradenosť práva EÚ nad slovenskou legislatívou. Parlament ďalej schválil Bezpečnostnú a obrannú stratégiu, ustanovujúcu a potvrdzujúcu integráciu krajiny do EÚ a NATO ako prioritu. Pretrvávajú nejasnosti ohľadne nejasnosti o platnosti dvoch protichodných prezidentských amnestií. Parlament neuspel v ich anulovaní.
 
	Podstatný pokrok bol dosiahnutý vo vzťahu k štruktúre a fungovaniu administratívy, keďže bol vytvorený právny rámec pre reformu verejnej správy. Dôležitý krok vpred bol dosiahnutý prijatím zákona o štátnej službe. Právny rámec pre ostatných štátnych zamestnancov bol vytvorený prijatím zákona o verejnej službe. Vláda začala implementovať výsledky auditu štátnej správy a schválila plán na zvýšenie počtu pracovníkov v oblasti európskej integrácie.
 
	V hodnotenom období vykonala SR dôležité kroky na posilnenie nezávislosti súdnictva a prokurátorov. Ide o zmenu ústavy, predovšetkým odstránenie 4-ročnej skúšobnej doby a  vytvorenie Súdnej rady. Ďalšie legislatívne kroky sú teraz potrebné na implementáciu ústavných ustanovení s cieľom posilniť nezávislosť súdnictva, vrátane úpravy v rozpočte. Je dôležité, aby bol vykonaný pokrok predovšetkým prijatím zákona o Súdnej rade. Správa si všíma nedostatky trestného konania a dĺžku súdneho konania.
 
	Podstatný pokrok v boji proti korupcii bol dosiahnutý prijatím zákona o štátnej službe a o prokurátoroch. Ďalší pokrok bol dosiahnutý v oblasti financovania politických strán. Nevytvoril sa post osobitného antikorupčného prokurátora. Správa informuje, že v marci 2001 bol pre podozrenie z konfliktu záujmov a možného zneužitia fondov uvoľnený z funkcie riaditeľ odboru európskej integrácie, zodpovedný za koordináciu Phare. Prípad vyšetruje polícia. Kontrolu vykonal NKÚ, ktorý v správe konštatoval, že neexistujú dôkazy z podvodu alebo zneužitia fondov. SR sa úspešne podieľala na Skupine štátov proti korupcii Rady Európy (GRECO). Veľmi vítaným a dôležitým zdokonalením je ratifikácia Dohovoru o praní špinavých peňazí, vyhľadávaní, zabavení a konfiškácii ziskov z trestnej činnosti z mája 1990. SR ratifikovala trestnoprávny a podpísala občianskoprávny dohovor Rady Európy o korupcii.

1.2. Ľudské práva a ochrana menšín
 
Správa konštatuje, že Slovensko pokračuje v rešpektovaní ľudských práv a slobôd. SR ratifikovala hlavné dohovory o ľudských právach, potrebné ešte ratifikovať revidovanú Európsku sociálnu chartu. Slovensko zatiaľ nie je viazané Dodatočným protokolom, ktorý vyžaduje vytvorenie systému pre kolektívne sťažnosti. SR v novembri 2000 podpísalo Protokol č. 12 Európskeho dohovoru o ochrane ľudských práv a základných slobôd. Zostáva prijať špecifickú legislatívu, transponujúcu ES antidiskriminačné acquis, ktorú vláda pripravuje. Pozmeňovacie návrhy Ústavy z februára 2001 vytvorili právny základ pre zriadenie úradu ombudsmana pre ľudské práva. Potrebné je prijať relevantnú primárnu legislatívu a zriadiť úrad ombudsmana, vrátane jeho zabezpečenia dostatočnými ľudskými a finančnými prostriedkami.
 
	Za hodnotené obdobie bol dosiahnutý limitovaný pokrok v oblasti občianskych a politických práv, predovšetkým v posilnení inštitucionálneho rámca proti obchodovaniu s ľudskými bytosťami a v boji proti rasizmu a xenofóbii. Naďalej sa objavujú správy o zhoršenom zaobchádzaní polície, predovšetkým s niektorými príslušníkmi menšín. V oblasti azylu, je stále potrebné zriadiť nezávislý orgán 2. odvolania  azylovej procedúry.
 
	V oblasti hospodárskych, sociálnych a kultúrnych práv správa uvádza niekoľko pozitívnych výsledkov, konkrétne v oblasti rovnosti príležitostí. V marci 2001 vláda prijala Dokument o rovnosti príležitostí medzi mužmi a ženami. Prijatie nového Zákonníka práce v júni 2001 je ďalším pokrokom pri zabezpečení rovnosti príležitostí, konkrétne vo vzťahu k tehotným pracovníčkam, rovnosti prístupu, bremena dôkazu a rodičovskej dovolenky. V novembri 2000 SR ratifikovala Opčný protokol Dohovoru o eliminácii všetkých foriem diskriminácie žien (CEDAW). Výbor pre práva detí, zriadený v minulom roku, bol zrušený. Poradný orgán pre podporu a ochranu práv detí, ktorý bol zriadený, zatiaľ nie je funkčný. Neexistuje žiadna komplexná legislatíva na ochranu detí. Integrácia sociálne zraniteľných osôb a osôb s telesným postihnutím je naďalej znepokojujúca, čiastočne v dôsledku chýbajúcich príslušných opatrení, prijatých vládou a nedostatočnej legislatíve. Zapojenie odborových organizácií do sociálneho dialógu bolo uspokojivé. Revidovaná Európska sociálna charta ešte stále nebola ratifikovaná parlamentom.
 
	V oblasti práv národnostných menšín a ich ochrana správa konštatuje, že s výnimkou rómskej menšiny sú uznané menšiny na Slovenku relatívne dobre integrované do spoločnosti. Pokračuje implementácia základnej zmluvy s Maďarskom. Vláda súhlasila so zásadnými požiadavkami koaličnej politickej strany SMK, týkajúcich sa prístupu k Európskej charte regionálnych a menšinových jazykov a zriadenia fakulty pre maďarských učiteľov na univerzite v Nitre. Situácia s rómskou menšinou je v správe hodnotená ako komplikovaná. Predovšetkým v oblasti bývania sú potrebné v niektorých osadách okamžité riešenia. Potrebné je zlepšiť predškolské vzdelávanie, prípravu učiteľov, podmienky pre bývanie a riešiť vysokú nezamestnanosť, zlepšiť koordináciu medzi ministerstvami, spoluprácu medzi vládou a rómskou komunitou, zapojenie Rómov do programovania projektov a ich implementácie. Potrebné je posilnenie implementácie stratégie, vrátane zabezpečenia finančnej podpory na národnej a miestnej úrovni. Zvýšený by mal byť počet rómskych poradcov na miestnej úrovni a na všetkých úrovniach verejnej správy by mali byť zvýšené počty sociálnych pracovníkov.

2. Ekonomické kritériá
 
2.1. Úvod 
 
	Hodnotenie ekonomických kritérií je založené na rovnakej metodológiu ako v pravidelných správach za minulé roky.
 
2.2. Ekonomický vývoj
 
Slovensko si udržalo makroekonomickú stabilitu: pokračoval rast HDP, ďalej sa znižovala inflácia; nezamestnanosť zostala vysoká a deficit obchodnej a platobnej bilancie ako aj deficit všetkých zložiek verejných financií sa prehĺbili.
 
Pokrok bol urobený v reštrukturalizácii a privatizácii bankového sektora, zostávajúcej časti štátnych podnikov a podpory rozvoja súkromného sektora, v reforme riadenia verejných financií; zostáva však ešte urobiť reformu v oblasti verejných výdavkov, hlavne v zdravotníctve a dôchodkovom systéme.
 
Aj keď SR dobieha EÚ, stále existujú podstatné regionálne rozdiely vo všeobecných životných podmienkach a v nezamestnanosti (SR v roku 2000 dosiahla 48% priemeru EÚ na obyvateľa vyjadrené v štandarde parity kúpnej sily; miera nezamestnanosti sa zvýšila na 18,5%).

2.3. Hodnotenie plnenia kodanských kritérií
 
Existencia fungujúcej trhovej ekonomiky
 
Strany vládnej koalície si udržiavajú dostatočný politický konsenzus na potrebe ďalšej konsolidácie makroekonomickej stabilizácie a ďalších štrukturálnych reformách: vláda urobila podstatné záväzky v oblasti ekonomickej politiky cez SMP s MMF a EFSAL so SB, schválila  a predložila Predvstupový ekonomický program (PEP) v kontexte PFD. Tieto záväzky pomôžu „zamknúť„ ekonomickú reformu pred prístupmi budúcoročných parlamentných volieb.
Z makroekonomického hľadiska pokračovala akcelerácia reálneho hospodárskeho rastu: HDP 2,9% (medziročne) v I. polroku 2001, o 14,2% medziročne sa zvýšila tvorba hrubého fixného kapitálu.
Nezamestnanosť sa zvýšila na 19,2% v druhom štvrťroku.
Inflácia sa ďalej znižovala: oproti koncu roku 2000 z 8,4% na 7,4% v septembri 2001, jadrová inflácia dokonca na úroveň 4,4% v septembri,
Deficit obchodnej bilancie a bilancie na bežnom účte sa v roku 2000 znižoval, ale  v roku 2001 sa opäť podstatne prehlbuje: obchodná bilancia za I. polrok 2001 sa prehĺbila na -9% HDP a platobná bilancia na -8,1% HDP,
Deficit bežného účtu platobnej bilancie bol financovaný priamymi zahraničnými investíciami, ktoré dosiahli v roku 2000 úroveň 10,8% HDP, z toho podstatná časť bola privatizácie. Krytie deficitu bežného účtu príjmami z priamych zahraničných investícií sa očakáva v tomto aj budúcom roku.
Pre konsolidáciu výsledkov makroekonomickej stabilizácie je podstatné striktné dodržiavanie fiškálnej disciplíny: hoci podľa štátneho rozpočtu vláda môže dosiahnuť deficit za všetky zložky verejných financií vo výške -4,9% HDP (bez nákladov na reštrukturalizáciu  a garancie), v SMP sa zaviazala na dosiahnutie - 3,9%. Podľa doterajšieho plnenia rozpočtu sa ukazuje, že tento cieľ dosiahne, no i tak prísna kontrola výdavkov je rozhodujúca pre splnenie tohtoročného cieľa. V ďalších rokoch sa vláda zaviazala ďalej redukovať deficit až na úroveň -2% v roku 2005. Podľa ESA 95 ukazovateľ čistého zadĺženia vlády za rok 2000 je 6,7% HDP.
Do platnosti vstúpilo podstatné zníženie daní: z hľadiska požiadaviek fiškálnej konsolidácie podľa EK sa treba vyvarovať akéhokoľvek budúceho znižovania daní bez príslušných kompenzačných opatrení, ako aj pokračovať v ďalších opatreniach v oblasti už iniciovanej reformy v správe  a vo výbere daní.
V tomto roku sa podstatne znížilo použitie príjmov z privatizácie na financovanie výdavkov a vláda ďalej pokračuje týmto smerom t.j. budúce príjmy z privatizácie využiť prednostne na splatenie záväzkov vlády a financovanie prechodných nákladov dôchodkovej reformy.
Stále zostáva urobiť rozhodujúce reformy v oblasti výdavkov v zdravotníctve a dôchodkovom systéme: EK vyzýva na urýchlenie prípravy oboch reforiem založených na kalkulácii finančných dôsledkov, ako aj úpravy systému záchrannej sociálnej siete a administratívne zlepšenie spoločného výberu sociálnych dávok.
Pre strednodobú fiškálnu konsolidáciu je potrebná reforma v dotáciách a zárukách pre štátne podniky: vláda v roku 2001 obmedzila poskytovanie nových štátnych záruk a plánuje ich znižovať aj v nasledujúcich rokoch, pokračuje v reforme dotácií v oblasti železničnej dopravy.
SR urobila pokrok v koncepčnom prístupe a implementácii reformy riadenia verejných financií: zvýšila sa transparentnosť, posilnila sa orientácia na všetky zložky verejných financií, urýchlil sa postup v príprave rozpočtu, avšak aj v tejto oblasti sú potrebné ďalšie reformné kroky najmä celková koordinácia reformy všetkých centrálne riadených inštitúcií, vrátane NBS, celková koordinácia na všetkých vládnych úrovniach (napr. decentralizácia verejnej správy, príprava štátnej pokladnice, agentúra pre riadenie štátneho dlhu).
V takomto makroekonomickom prostredí NBS mohla riadiť menovú politiku a dodržať ciele v znižovaní inflácie.
V súčasnosti uplatňovaná  menová a fiškálna politika kladie vyššie nároky na menovú politiku, zatiaľ čo fiškálna politika je viac expanzívna. Preto fiškálna konsolidácia zostáva rozhodujúcou. Najmä zo strednodobého hľadiska fiškálna konsolidácia bude vybilancovanejšia, ak sa bude uplatňovať podľa predpokladaného scenára a umožní tým eliminovať riziká vyplývajúce z účtu obchodnej a platobnej bilancie.
Ďalšou cenovou dereguláciou sa dosiahla lepšia bilancia medzi dopytom a ponukou a posilnilo sa voľné pôsobenie trhových síl.
Mimoriadny pokrok sa dosiahol v privatizácii bankového sektora: po úspešnej reštrukturalizácii portfólia troch rozhodujúcich bánk sa dve z nich privatizovali a privatizácia IRB sa ukončí v blízkej budúcnosti, dosiahol sa pokrok aj v privatizácii zostávajúcich stredných a malých bánk; pokračuje privatizácia Slovenskej poisťovne.
V pokročilom štádiu je privatizácia vo verejných službách a doprave.
Dodatočný rozsah zostáva  pre odstránenie byrokratických prekážok vstupu na trh a pre uľahčenie prístupu k financovaniu pre nových účastníkov trhu, najmä SMEs: treba zlepšiť finančné možnosti pre nové podniky, v tejto súvislosti bankový musí zohrať rozhodujúcu úlohu.
Minuloročná zmena legislatívy pre bankroty posilnila práva veriteľov a urýchlila postupy pri bankrotoch, je však skoro na jej vyhodnotenie, pretože vstúpila do platnosti iba od februára t.r.
Je potrebné posilniť efektívnu implementáciu právneho rámca, hoci pravidlá pre fungovanie trhovej ekonomiky sú vo väčšom rozsahu vytvorené a dodatočné zmeny sa pripravujú: systém záruk a celkové riadenie podnikov by sa mali schváliť a uplatniť čo najskôr; potrebné je posilniť právny systém.
V dôsledku reštrukturalizácie a privatizácie situácia v bankovom sektore sa podstatne zlepšila: stále je vysoký podiel klasifikovaných pohľadávok  (17,6%) na celkových pôžičkách a z tohoto hľadiska môžu byť oprávnené pochybnosti, či sú dostatočne prísne uplatňované pravidlá o klasifikácii pohľadávok.
Zatiaľ bankový sektor neplní dostatočne svoju sprostredkovateľskú úlohu: banky sa stále obávajú poskytovať úvery, najmä dlhodobé a novým zákazníkom. Hlavne prístup k financovaniu malých a stredných podnikov, ktoré nemajú možnosť využívať zahraničné zdroje spôsobuje ťažkosti pri diverzifikácii rastu ekonomiky SR.
V „zárodočnom„ štádiu  je nebankový finančný sektor: pre zvýšenie atraktívnosti investorov je potrebné  posilniť transparentnosť práv drobných akcionárov, podstatná je koherentná stratégia pre rozvoj nebankového finančného sektora. Vláda predĺžila splatnosť štruktúry svojich dlhových nástrojov.
Sú potrebné ďalšie kroky na posilnenie regulačného rámca, rámca pre obozretný dohľad nad finančným sektorom, najmä je nevyhnutné zlepšenie jeho implementácie: novela zákona o Národnej banke Slovenska, spolu so zákonom o bankách posilnila právomoci bankového dohľadu. Ďalej je potrebné posilniť právny a inštitucionálny rámec Úradu pre finančný trh. Je potrebné vytvoriť efektívnu spoluprácu medzi Národnou bankou Slovenska a Úradom pre finančný trh.
 
Schopnosť vyrovnať sa s konkurenčnými tlakmi a trhom v rámci EÚ
 
SR môže byť považovaná sa fungujúcu trhovú ekonomiku. Udržanie makroekonomickej stability a jasné smerovanie štrukturálnych reforiem zlepšili predvídateľnosť v ekonomickom prostredí a tým prispeli k zvýšeniu konkurencieschopnosti SR.
Lepšie využitie a preškolenie ľudských zdrojov zostáva naliehavou prioritou: nedostatok regionálnej mobility pracovnej sily, vysoká zaťaženosť daňovými a sociálnymi príspevkami, segmentácia trhu práce zostávajú hlavnými dôvodmi vysokej nezamestnanosti. Aktívnejší prístup Národného úradu práce je potrebný k riešeniu regionálnych rozdielov.
V SR sa ďalej akcelerovala tvorba fixného kapitálu a podiel priamych zahraničných investícií zaznamenal rekordnú úroveň.
Zvýšená finančná disciplína, najmä v reštrukturalizácii bánk a zlepšení právneho rámca urýchli reštrukturalizáciu podnikov.
Hlavnou prekážkou pre rozvoj malých a stredných podnikov zostáva ich limitovaný prístup k zdrojom financovania.
Zúžil sa rozsah zásahov vlády do podnikateľského sektora, poskytovanie štátnej pomoci a poskytovanie záruk.
SR dosiahla vysoký stupeň integrácie v obchode s EÚ a  je veľmi otvorenou ekonomikou.

Schopnosť vyrovnať sa so záväzkami členstva
 
	Slovensko pokračovalo v uskutočňovaní pokroku v harmonizácii legislatívy s acquis. Pokrok však nebol rovnaký vo všetkých kapitolách. Veľký pokrok bol dosiahnutý v oblastiach ako voľný pohyb tovaru, právo obchodných spoločností, sociálna politika a zamestnanosť,  colná únia. Štrukturálne slabosti pretrvávali v niektorých sektoroch, konkrétne v poľnohospodárskom sektore, regionálnej politike a koordinácii štrukturálnych nástrojov.
 
V oblasti legislatívy vnútorného trhu bol dosiahnutý ďalší pokrok, predovšetkým vo voľnom pohybe tovaru a voľnom pohybe služieb. V oblasti voľného pohybu osôb bol zaznamenaný limitovaný pokrok. Veľký pokrok bol uskutočnený v oblasti práva obchodných spoločností, s výnimkou ochranných známok. V oblasti ochrany hospodárskej súťaže  znamenalo prijatie novely zákona o štátnej pomoci zharmonizovanie legislatívy s acquis. Na rozdiel od oblasti anti-trustovej politiky, presadzovanie legislatívy v oblasti štátnej pomoci zostáva dosť náčrtkovité a netransparentné. Administratívne kapacity v oblasti vnútorného trhu takisto potrebujú ďalšie posilňovanie.
	
	Kroky podniknuté v poľnohospodárskom sektore ostávajú limitované, s výnimkou veterinárnych otázok, kde sa uskutočnil značný pokrok.
	
	Ďalšia harmonizácia legislatívy bola uskutočnená v kapitole doprava, predovšetkým v oblasti cestnej dopravy. Potrebné je však ďalšie posilnenie administratívnych kapacít.
 
	Limitované legislatívne priblíženie k acquis bolo dosiahnuté v oblasti priameho i nepriameho zdaňovania, ďalšie úsilie bude treba vynaložiť  na harmonizáciu úrovní dane z pridanej hodnoty a spotrebných daní. Reforma slovenskej daňovej správy sa pohla dopredu. Daňové informačné systémy umožňujúce výmenu elektronických dát s členskými štátmi EÚ by mali byť ďalej rozvinuté.
 
	Pozitívne kroky sa podnikli v oblasti energetického sektora s rozhodnutím otvoriť domáci trh s elektrickou energiou a začatím privatizácie veľkých energetických podnikov. V súvislosti s jadrovou energiou  by Slovensko malo implementovať svoje záväzky. 
 
	V priemyselnej politike bolo udržané tempo reforiem pokračujúcou privatizáciou, predovšetkým v oblasti bankovníctva a reštrukturalizácie podnikov. 
 
	S výnimkou poštových služieb, SR dosiahla vysoký stupeň harmonizácie v oblasti telekomunikácií a informačných technológií. Dôraz by sa mal položiť na efektívnu implementáciu a posilnenie administratívnych kapacít. Pokračovala i harmonizácia v oblasti ochrany spotrebiteľa. Úsilie posilňovať orgány trhového dozoru musí pokračovať. 
 
	Značný pokrok bol zaznamenaný aj v oblasti sociálnej politiky a zamestnanosti, hlavne v časti pracovného práva a ochrany zdravia a bezpečnosti pri práci. Ďalej sa treba zamerať na implementáciu legislatívy.
 
	Progres v oblasti regionálnej politiky bol ohodnotený ako limitovaný. Zdrojom obáv zostáva nedostatok kvalifikovaného  personálu na relevantných ministerstvách.
 
	V oblasti životného prostredia harmonizácia legislatívy výrazne pokročila, s výnimkou kvality vôd, ochrany prírody a priemyselného znečistenia a manažmentu rizík.
 
	Ďalší pokrok harmonizácie legislatívy i administratívnych kapacít bol dosiahnutý i v oblasti spravodlivosti a vnútorných záležitostí, predovšetkým v súvislosti s kontrolou vonkajších hraníc, adoptovaní Schengenského akčného plánu a oblasťou vízovej politiky a policajnej spolupráce. Ďalší značný pokrok vo všetkých relevantných oblastiach je potrebný, vrátane posilnenia administratívnych kapacít.
 
	So vstupom Colného zákona do platnosti sa vykonal značný krok vpred v oblasti colnej únie. Rozvinúť sa majú počítačové systémy IT systémy umožňujúce výmenu počítačových dát medzi SR a EÚ krajinami.
 
	Významný pokrok  bol zaznamenaný aj v oblasti finančnej kontroly, kde bol prijatý základný legislatívny rámec pre verejnú internú finančnú kontrolu, externý audit je v súčasnosti tiež zavedený. Dôraz by mal byť kladený na oblasť kontroly štrukturálnych výdavkov a ochranu finančných záujmov ES. 

C. Partnerstvo pre vstup a Národný program pre prijatie acquis - všeobecné hodnotenie
 
Účelom Partnerstva pre vstup je stanoviť v jednotnom rámci prioritné oblasti práce identifikované v Pravidelnej správe EK, disponibilné finančné prostriedky určené kandidátskej krajine pre implementáciu týchto priorít a podmienky, ktoré sa budú vzťahovať na túto pomoc. 
 
Každý kandidát bol vyzvaný pre prijatie Národného programu pre prijatie acquis. Tak Partnerstvo pre vstup, ako aj NPPA sú pravidelne revidované, berúc do úvahy dosiahnutý pokrok a umožnenie vytýčenia nových priorít. 
 
1. Partnerstvo pre vstup
 
Krátkodobé priority 
 
Politické kritériá 
 
Akčný plán predchádzania všetkým formám diskriminácie bol postupne implementovaný. Ďalšie možnosti zamestnávania pre Rómsku menšinu boli vytvorené, ako aj zriadené prípravné triedy pre jej deti. Napriek tomu, priepasť medzi dobrými úmyslami a skutočnou implementáciou v tejto oblasti pretrváva. Možno zaznamenať malý hmatateľný pokrok pokiaľ ide o denný život Rómskej menšiny. Osobitne musí byť zabezpečená dostačujúca finančná pomoc na národnej a regionálnej úrovni. Uvedenej priorite sa preto naďalej venovala len obmedzená pozornosť. 
 
Ekonomické kritériá 
 
Makroekonomická stabilita sa zlepšila podstatnou mierou. Tri hlavné banky boli privatizované a reštrukturalizácia ostatných podnikov pokračuje. Boli ustanovené mechanizmy ozdravovania ťažko vymožiteľných úverov, musia však byť implementované. Privatizácia monopolnej štátnej poisťovne dobre napreduje. Bola prijatá nová legislatíva konkurzov a podpory investícií, ešte stále ju však treba implementovať. Preto, berúc do úvahy vyššie uvedenú potrebnú implementáciu legislatívnych zmien, táto priorita sa naďalej plnila rozsiahlym spôsobom. 
 
Vnútorný trh
 
	Bol zriadený Úrad pre verejné obstarávanie a ustanovené konanie sťažností a dohľadu, musí však byť vylepšené. V oblasti práv duševného a priemyselného vlastníctva je napriek istému pokroku v prispôsobovaní legislatívy stále potrebné významné posilnenie kapacít pre potláčanie falšovania. Čo sa týka voľného pohybu tovaru, harmonizácia so Smernicami nového prístupu, ako aj špecifickou tovarovou legislatívou v ostatných sektoroch dobre napreduje. Základná chemická legislatíva bola prijatá. Boli zriadené štruktúry nezávislej akreditácie a štandardizácie a urýchlilo sa prijímanie EN štandardov. Vo voľnom pohybe kapitálu bol dosiahnutý istý pokrok, pretrváva však malé množstvo prekážok pre priame investovanie; musia byť podstatne zmiernené zábrany pre inštitucionálnych investorov. Pokiaľ ide o finančné služby, musí pokračovať posilňovanie a spolupráca v oblasti finančných dozorných orgánov. Vo sfére hospodárskej súťaže existuje niekoľko problémov s uplatňovaním pravidiel štátnej pomoci. Taktiež, napriek vypracovaniu ročných správ o poskytovaní štátnej pomoci, možno konštatovať omeškanie v zostavení inventára /prehľadu/ o jej prideľovaní. 
	
	Pokiaľ ide o telekomunikácie, vychádzajúc zo značného pokroku v tejto oblasti, rozdelenie regulačných a vlastníckych funkcií musí byť dokončené. V oblasti kultúry a audiovizuálnej politiky SR dosiahla vysoký stupeň harmonizácie s acquis. V daňovej sfére SR vykonala ďalšie kroky v aproximácii svojej legislatívy s oblasti spotrebných daní, pokým v otázke DPH bol pokrok skôr len obmedzený. V colníctve bol dosiahnutý dobrý pokrok v posilňovaní hraničných kontrôl. Berúc do úvahy vyššie zmenené výnimky, táto priorita sa naďalej plnila rozsiahlym spôsobom.   
 
Poľnohospodárstvo 
 
Pokým značný pokrok bol vykonaný v harmonizovaní veterinárnej legislatívy, ďalšie zlepšenie je potrebné vo fytosanitárnych otázkach. Nebol dosiahnutý žiadny pokrok pokiaľ ide o zriadenie hraničných inšpekčných stanovísk na budúcich vonkajších hraniciach. Čo sa týka zriaďovania vinohradníckeho registra, boli zatiaľ vykonané len prípravné práce. Preto, uvedená priorita – s výnimkou harmonizácie vo veterinárnej oblasti - bola naďalej plnená len v obmedzenej miere. 
 
Energetika 
 
Plán odstavenia pre JE J.Bohunice V1 bol načrtnutý, musí však byť schválený a implementovaný. Nemôže byť konštatovaný žiadny pokrok v oblasti energetickej efektívnosti. Pokračoval pokrok v zabezpečovaní vysokej úrovne atómovej bezpečnosti. Preto, priorita sa naďalej plnila len čiastočne. 
 
Zamestnanosť a sociálne otázky 
 
Pokrok v uplatňovaní bezpečnosti pri práci a zdravotnej legislatívy zostáva obmedzený. Pokračovalo presadzovanie bipartitného sociálneho dialógu. Národná stratégia zamestnanosti bola pripravená a podniknuté nevyhnutné kroky pre spustenie Spoločného hodnotenia zamestnanosti. Uvedená priorita bola preto plnená rozsiahlym spôsobom. 
 
Životné prostredie 
 
Podrobná stratégia aproximácie a plán pre finančné investovanie stále chýbajú. Schválenie návrhu Národného plánu následného rozvoja parlamentom by predstavovalo krok vpred. Veľmi malý pokrok bol dosiahnutý v prispôsobovaní v oblasti vôd, ochrany prírody a manažmentu priemyselného znečisťovania a zvládania rizík. Dobrý pokrok bol zaznamenaný v oblasti odpadov, pokým pokiaľ ide o kvalitu ovzdušia, bol dosiahnutý len obmedzený pokrok. Pokrok bol urobený transpozíciou Smernice o odhade enviromentálnych vplyvov. Preto, uvedená priorita bola plnená len v obmedzenej miere. 
 
Spravodlivosť a vnútorné záležitosti 
 
Pokračovalo dosahovanie istého pokroku v oblasti boja s organizovaným zločinom a nelegálnou migráciou, napriek tomu však zostáva ešte veľa spraviť. Započal proces prípravy administratívnych štruktúr SR pre integráciu do Schengenského informačného systému. SR ratifikovala Európsku konvenciu o praní peňazí. Trestný zákon nebol ešte v tejto oblasti prispôsobený. Ďalšie zlepšenie je potrebné v azylovej legislatíve (osobitne zriadenie orgánu druhej inštancie pre odvolacie konanie). Schopnosť vyporiadania sa s prianím peňazí musí byť posilnená. Celkovo, plnenie tejto priority pokračuje čiastočným spôsobom. 
 
Posilňovanie administratívnych a súdnych kapacít vrátane manažmentu a kontroly fondov ES 
 
Zákon o štátnej službe bol schválený a začala implementácia stratégie reformy verejnej správy. Plán rozvoja vidieka bol odsúhlasený EK a Národný plán rozvoja ďalej rozvinutý. SR potrebuje preukázať existenciu adekvátnych právnych a administratívnych štruktúr potrebných pre programovanie, koordináciu, manažment, kontrolu a evaluáciu predvstupových fondov ES. Obzvlášť, agentúra SAPARD musí byť akreditovaná. Odhady enviromentálnych vplyvov boli zahrnuté do projektov spolufinanovaných fondami Spoločenstva. Čo sa týka právneho rámca pre vnútornú a vonkajšiu fiančnú kontrolu, bol schválený zákon o finančnej kontrole a vnútornom audite, ako aj novela zákona o Národnom kontrolnom úrade. Je však potrebný ďalší podstatný pokrok pre vybudovanie nevyhnutnej inštitucionálnej štruktúry v oblasti verejnej vnútornej finančnej kontroly, zvlášť Centrálna harmonizačná jednotka a funkčne nezávislé vnútorné jednotky auditu v centrách spotreby. Bola revidovaná Ústava, rušiac skúšobný systém pre sudcov. Táto priorita bola preto plnená čiastočne. 
 
Strednodobé priority 
 
Politické kritériá 
 
Ochrana používania menšinových jazykov bola posilnená ratifikáciou Európskej charty regionálnych a menšinových jazykov. Napriek tomu však stále pretrváva potreba posilnenia implementácie existujúcej legislatívy pre ochranu menšinových jazykov a prijatia ďalšej potrebnej legislatívy. Pokým boli politiky naďalej posilňované, rozpočtové prostriedky zostali značne nízke. Zlepšenie situácie Rómov vo všetkých sférach si naďalej vyžaduje pokračujúce podporné úsilie. Táto priorita bola preto plnená čiastočne.   
 
Ekonomické kritériá 
 
Vo všeobecnosti, úsilie bolo zaznamenané vo vylepšovaní konkurencieschopnosti súkromného sektora, avšak rozvoj malých a stredných podnikov je nedostatočný. Privatizačný proces je slušne pokročilý, ale nie úplne dokončený. Zostávajúce administratívne ceny a nájomné sú deregulované progresívnym spôsobom. Bola ustanovená ročná fiškálna dozorná procedúra pre monitorovanie verejných financií. Reforma financovania sociálneho zabezpečenia, obzvlášť pokiaľ ide o zdravotné a dôchodkové systémy, musí naďalej pokračovať. Táto priorita bola preto plnená čiastočne. 
 
Vnútorný trh 
 
Pokiaľ ide o harmonizáciu ochrany údajov, dozorný orgán pre ochranu osobných údajov zohráva kľúčovú úlohu, avšak Smernica o ochrane osobných údajov ešte nebola transponovaná. Čo sa týka voľného pohybu tovaru, napriek nedokončeniu, harmonizácia so sektorovou legislatívou a prijímanie EN štandardov dobre napreduje. Vybrané implementačné štruktúry sa ešte musia zriadiť adekvátnym spôsobom, ako pre chemikálie a autorizáciu liekov. Vo voľnom pohybe kapitálu, vo vzťahu k fyzickým osobám, súčasná legislatíva nedovoľuje netuzemcom nadobúdanie nehnuteľností. V oblasti slobodného poskytovania služieb bol dosiahnutý značný pokrok v harmonizácii a implementácii kľúčových bankových smerníc, avšak malý pokrok môže byť oznámený pokiaľ ide o smernice o poisťovníctve, investičných službách a poisťovacích trhoch. Čo sa týka voľného pohybu pracovníkov, vzájomné uznávanie profesionálnych kvalifikácií zaostáva. V oblasti hospodárskej súťaže dobre napreduje aproximácia, avšak čo sa týka štátnej pomoci, treba viacej urobiť v smere transparentnosti, obehu údajov a koordinácie v rámci administratívy a rovnako sa treba venovať problémom aplikácie. 
 
V telekomunikačnom sektore, napriek dosiahnutému pokroku, nezávislý národný regulačný úrad musí byť ďalej posilnený. Pokiaľ ide o dane, úsilie bolo zaznamenané tak čo sa týka aproximácie, ako aj administratívnych kapacít, avšak ešte veľa zostáva urobiť. Súčasné právo determinované princípmi Obchodného zákonníka bolo zmenené. Nezávislý národný regulačný úrad bol posilnený. Vo vzťahu k ochrane spotrebiteľa, isté úsilie sa bude vyžadovať pre zvýšenie trhového dozoru a systémov uznávania zhody na úroveň ES. V oblasti ciel bol dosiahnutý dobrý pokrok zriadením odboru nepriamych daní v rámci Colného riaditeľstva pre vyrovnanie sa s postupným prenosom kompetencií pokiaľ ide spotrebnú daň z minerálnych olejov na colné orgány. Úsilie bolo zaznamenané pokiaľ ide o zlepšenie akčnej schopnosti colných hraničných stanovíšť. Celkovo, táto priorita bola plnená čiastočne. 
 
Poľnohospodárstvo 
 
Malý pokrok bol dosiahnutý v smere posilnenia mechanizmov manažmentu a administratívnych štruktúr Spoločnej poľnohospodárskej politiky. Legislatíva upravujúca rozličné trhy, ktoré upravuje acquis, ešte nie je dotiahnutá do konca. Agentúra SAPARD ešte nebola zriadená. Úsilie v smere zriadenia Integračného administratívneho a kontrolného systému /IACS/ sa musí zintenzívniť. Sektor poľnohospodárskych potravín si naďalej vyžaduje reštrukturalizáciu a rovnako musí byť posilnená administratíva kontroly potravín. Významný pokrok bol dosiahnutý pokiaľ ide o legislatívne prispôsobovanie veterinárneho sektora, osobitne vo sfére identifikácie zvierat, nakladania so zvieracím odpadom a zvyškami a zonóznych kontrol. Inšpekčný systém na budúcich vonkajších hraniciach musí byť naďalej dokončený, resp. zriadený. Celkovo, táto priorita bola plnená čiastočne.   
 
Energetika
 
V oblasti zlepšenia energetickej efektívnosti nemožno hlásiť žiadny pokrok. Stále sú potrebné snahy pre prípravu vnútorného trhu s energiou /smernice pre elektrickú energiu a plyn/, pre vyrovnanie sa s požiadavkami na zásoby ropy a v príprave celkového plánovania a licenčných prác odstavenia jadrovej elektrárne Bohunice V1. Bol dosiahnutý pozoruhodný pokrok v zabezpečení vysokej úrovne nukleárnej bezpečnosti v jadrových elektrárňach Bohunice V2 a Mochovce. Úrad pre jadrový dozor SR bol náležite posilnený. Táto priorita bola preto plnená čiastočne.
 
Doprava
 
V oblasti leteckej, pozemnej, železničnej a vnútrozemskej vodnej dopravy bol dosiahnutý iba mierny pokrok. Táto priorita bola preto plnená iba v obmedzenej miere.
 
Zamestnanosť a sociálne veci
 
Preberanie a implementácia relevantnej legislatívy EÚ podstatne pokročilo. Zodpovedajúce administratívne zložky, takisto ako tie, ktoré sa vyžadujú pre koordináciu sociálneho poistenia ešte musia byť posilnené. Bol založený nezávislý garančný fond. Táto priorita bola preto plnená čiastočne.
 
Ekonomická a sociálna súdržnosť
 
Čo sa týka zlepšenia administratívnych štruktúr a prípravy na implementáciu regionálnych rozvojových programov, je potrebná veľká snaha. Nedostatok adekvátne kvalifikovaného personálu zostáva predmetom hlavnej obavy Ministerstva pre výstavbu a regionálny rozvoj. Táto priorita bola preto plnená iba v obmedzenej miere. 
 
Životné prostredie
 
Čo sa týka preberania a implementácie legislatívneho rámca, v oblasti vôd, ochrany prírody a priemyselného znečistenia a manažmentu rizík bol dosiahnutý veľmi malý pokrok. Pokým v oblasti odpadov bol dosiahnutý dobrý pokrok, v oblasti kvality ovzdušia bol pokrok iba mierny. Pokrok bol dosiahnutý transpozíciou Smernice o odhade enviromentálnych vplyvov. Čo sa týka potreby posilnenia monitorovania a kapacít kontroly implementácie na Ministerstve, regionálnych a okresných úrovniach ako aj na Inšpektoráte životného prostredia, je stále potrebná ďalšia snaha. Oveľa väčšia pozornosť by mala byť venovaná integrácii princípov trvalo udržateľného rozvoja do definície a implementácie všetkých ďalších sektorových politík. Táto priorita bola preto plnená v obmedzenej miere.
 
Spravodlivosť a vnútorné veci
 
V oblasti posilňovania orgánov vymožiteľnosti práva a súdnictva, najmä na poli hraničnej kontroly, bol dosiahnutý iba malý pokrok. Za účelom adaptácie na Národný Schengenský Informačný Systém bola na Prezídiu Policajného zboru zriadená organizačná jednotka. Znepokojujúcim faktorom zostáva obchodovanie so ženami a deťmi, drogami, ako aj korupcia. Koordinácia medzi orgánmi vymožiteľnosti práva potrebuje byť ďalej zlepšená. SR pokračovala v zlepšovaní prispôsobovania svojej vízovej legislatívy a praxe s EÚ štandardmi. Táto priorita bola preto čiastočne plnená.
 
Posilňovanie administratívnej a súdnej kapacity vrátane manažmentu a kontroly fondov ES
 
S ohľadom na posilnenie Najvyššieho kontrolného úradu, zvýšil počet svojich pracovníkov o piatich a realizoval viacero školení. Personalistika a vyškolenie vnútorných  jednotiek auditu a Centrálnej harmonizačnej jednotky stále potrebujú byť dokončené. Štatistické kapacity potrebujú byť ďalej posilnené. Táto priorita bola preto čiastočne plnená.
 
2.   Národný program pre prijatie acquis
 
Štvrtá revízia Národného programu pre prijatie acquis (NPPA) bola schválená vládou SR dňa 30. mája 2001. Upravený text bol pripravený v zhodnej podobe s minulými vydaniami a vo všeobecnosti sa zhoduje s hlavnými smermi navrhnutými EK v minulosti.
NPPA pozostáva tentokrát z jednotného rámcového dokumentu. Tak ako vydanie z minulého roka, postráda dokument, ktorý má rozsah okolo 400 strán, prehľadné znenie (zhrnutie). Dokument sa zaoberá politickými a ekonomickými kritériami a schopnosťou plniť záväzky z členstva. Posledná časť je rozdelená do 29 negociačných kapitol. Každá časť kapitoly acquis má jednotnú podobu, ktorá zahŕňa: prijaté opatrenia (vrátane legislatívnych a administratívnych štruktúr), krátkodobé priority, strednodobé priority, administratívne potreby a finančné potreby. Dokument je zakončený zhrnutím transpozície acquis do slovenskej legislatívy.
 
Vo všeobecnosti má NPPA jednotnú podobu so záväzkami SR vyplývajúcimi z Dohody o pridružení, screeningom a negociačným procesom. Priority Partnerstva pre vstup sú zväčša zahrnuté v texte, ako aj obšírny odkaz na závery Pravidelných správ. Sektorové pokrytie je vo všeobecnosti dostatočné, až na niekoľko výnimiek. Naviac, NPPA plní úlohu koordinačného nástroja a obsahuje najmä relevantné odkazy na ISPA a SAPARD.
 
Aspekty administratívnych kapacít sú však predsa len často nedostatočne adresované v rámci mnohých častí acquis. Taktiež finančné odhady zostávajú často neisté a nekompletné, postrádajúce dostatočné rozpisy a vysvetlenie. Konečné termíny sú čiastočne príliš optimistické.
 
Súčasný NPPA dosiahol kvalitatívne dobrú úroveň ako užitočný nástroj usmerňovania procesu prípravy na vstup. Napriek tomu, riadne využívanie tohto nástroja si vyžaduje ešte ďalšie snahy. Bude najmä dôležité dôkladnejšie sa sústrediť na administratívne kapacity a sprecizovať finančné odhady. Za účelom uľahčenia monitorovania by bolo užitočné v budúcnosti vytvoriť súhrnný dokument a monitorovaciu tabuľku, v záujme umožnenia riadneho kontrolovania plnenia cieľových dátumov a finančných smerovaní.
 
Strategický dokument k rozširovaniu
 
	Európska komisia zverejnila dňa 13.11.2001 v Štrasburgu popri 13 pravidelných správach a Partnerstiev pre vstup  aj Strategický dokument k rozširovaniu pod názvom „Making success of enlargement„.

Pokrok kandidátskych krajín v napĺňaní kritérií členstva - horizontálne hodnotenie
 
Politické kritéria
 
Všetky kandidátske krajiny naďalej pokračujú v napĺňaní politického kritéria členstva, okrem Turecka, napriek tomu, že Turecko v niektorých oblastiach zaznamenalo pokrok (prijatie ústavy).
V uplynulom období kandidátske krajiny úspešne pokračovali v upevňovaní demokracie, vo zvyšovaní efektívnosti verejnej administratívy, v menšinovej oblasti. Pokrok bol zaznamenaný v niektorých krajinách v oblasti rovnosti pohlaví. Na druhej strane v boji proti korupcii, obchodu so ženami a deťmi sa situácia vo všeobecnosti veľmi nezmenila, napriek určitým pozitívnym krokom. Reformy v oblasti súdnictva sa začínajú pozitívne prejavovať, avšak je ich potrebné naďalej dôsledne presadzovať.
V menšinovej oblasti je konštatované, že v SR, Bulharsku a Rumunsku zohrávajú menšiny významnú politickú úlohu. Ocenený je aj pokrok dosiahnutý v Estónsku a Lotyšsku pri integrácii „neobčanov„. K rómskej menšine je všeobecne konštatované, že sú pripravené akčné plány na boj proti ich diskriminácií, ktorá však zostáva rozšírená.
	Celkove za posledný rok bol zaznamenaný pozitívny vývoj v oblasti politických kritérií. 
 
Ekonomické kritéria
 
	Na základe vyhodnotenia dvoch ekonomických podkritérií – existencia fungujúcej trhovej ekonomiky a schopnosť odolávať trhovým silám - EK uvádza nasledujúce hodnotenie:
	Cyprus a Malta potvrdili svoje postavenie ako fungujúce trhové ekonomiky, ktoré sú schopné odolávať trhovým silám únie. ČR, Estónsko, Litva, Lotyšsko, Maďarsko, Poľsko, Slovensko a Slovinsko sú taktiež trhové ekonomiky. Napriek tomu, že existujú podstatné ekonomické rozdiely medzi týmito krajinami a za predpokladu, že krajiny budú pokračovať v reformných opatreniach, budú schopné sa vyrovnať s trhovými silami únie v blízkom čase. Bulharsko je blízko k hodnoteniu fungujúcej trhovej ekonomiky a bude schopné sa vyrovnať s trhovými silami únie v strednodobej perspektíve. Rumunsko nespĺňa žiadne kritérium, avšak po prvý krát urobilo zásadné kroky k ich naplneniu. Turecko nebolo schopné dosiahnuť pokrok v napĺňaní kritérií. 
 
Schopnosť prevziať na seba záväzky vyplývajúce z členstva v Únii
 
	V uplynulom roku bol vo všeobecnosti dosiahnutý dobrý pokrok v prijímaní acquis. Pokrok bol zaznamenaný aj v rozvíjaní administratívnych kapacít, avšak v tomto smere je potrebné vykonať ešte veľa práce.
	Strategický dokument sa sústreďuje na opatrenia, ktoré treba vykonať v jednotlivých oblastiach, napr. v oblasti vnútorného trhu (vytvorenie horizontálnych štruktúr v oblasti štandardizácie a certifikácie), hospodárskej súťaže (posilniť inštitúcie presadzujúce pravidlá štátnej pomoci) a.i.
 
Ďalší postup v procese rozširovania
 
Strategický dokument vo svojej druhej časti navrhuje strategický postup pre EÚ, tak aby boli naplnené závery summitu z Göteborgu týkajúce sa rozširovania – kandidátske krajiny, ktoré budú pripravené by sa mali zúčastniť volieb do Európskeho parlamentu v roku 2004 a mali by byť schopné ukončiť rokovania koncom roku 2002. Za týmto účelom je potrebné implementovať road-map pre rokovania. Dokument preto navrhuje 2 kľúčové prvky : naznačuje ako pokračovať v rokovaniach v zostávajúcich kapitolách (poľnohospodárstvo, regionálna politika, rozpočet, inštitúcie) a odporúča prijatie akčného plánu pre posilnenie a monitorovanie administratívnych a súdnych kapacít kandidátskych krajín. 
 
Zostávajúce kapitoly road-map
 
Kapitoly vzťahujúce sa k financiám
 
Kapitoly poľnohospodárstvo a rozpočet majú významný rozpočtový komponent a sú prepojené s kapitolou finančné a rozpočtové pravidlá. Rokovania v týchto troch kapitolách budú prebiehať súbežne v koherentnom rámci. Komisia predpokladá, že predloží Rade návrhy spoločných pozícii na základe súčasného acquis a v rámci finančného rámca dohodnutého v Berlíne 1999. Tento rámec je dostatočný pre rozšírenie o 10 krajín v roku 2004. Rokovania tak môžu byť ukončené nezávisle od rokovaní o budúcej finančnej perspektíve po roku 2006.
 
EK predpokladá, že začiatkom roka 2002 predloží Rade dokument, ktorý bude spoločne riešiť nasledujúce otázky:
poľnohospodárstvo: preverí ako sa postaviť k otázke priamych platieb a doplňujúcich finančných nástrojov,
regionálna politika: identifikuje organizačné a inštitucionálne podmienky, ktoré musia kandidáti splniť pre uzatvorenie kapitoly, ako aj kritéria pre alokáciu štrukturálnych fondov do roku 2006,
rozpočet: preverí otázku príspevkov kandidátskych krajín do vlastných zdrojov EÚ a možné prechodné ustanovenia.
 
Ďalšie kapitoly
 
Rokovania v kapitole inštitúcie budú vychádzať zo záverov Medzivládnej konferencie v Nice, predovšetkým deklarácie č. 20, týkajúcej sa spoločnej pozície EÚ o rozdelení hlasov kandidátskych krajín v inštitúciách EÚ. Európska komisia predpokladá, že ratifikačný proces bude uskutočnený v priebehu roku 2002 a na základe jeho priebehu určí po dohode s predsedníctvom procedurálny postup v rokovaniach v tejto kapitole. 
 
V kapitole Rôzne budú riešenie otázky, ktoré sa priamo nevzťahujú k acquis, v predchádzajúcich rokovaniach napr. otázky transparentnosti procedúr, zámorských teritórií. Zatiaľ neboli identifikované takéto problémy.
 
Akčný plán pre administratívne a súdne kapacity
 
Navrhovaný akčný plán sa skladá z nasledujúcich prvkov:
Európska komisia bude začiatkom roku 2002 analyzovať s každou kandidátskou krajinou jej zámery ohľadne implementácie nových Partnerstiev pre vstup,
následne EK identifikuje prijaté kroky na vytváranie administratívnych kapacít a poskytne ďalšie prostriedky na posilnenie takýchto krokov (napr. expertnú pomoc, školenia, investičné plány),
EK vytvorí, aj za účasti členských krajín, monitorovací mechanizmus, ktorým bude vyhodnocovať pripravenosť každej krajiny. Toto bude súčasťou celkového monitorovania záväzkov, ktoré kandidáti prijali počas rokovaní a ktoré budú predložené na summit EÚ  v Seville.
 
Prvé pristúpenia 
 
Na základe tohto ročných správ EK konštatuje, že žiadna kandidátska krajina zatiaľ nespĺňa kritéria členstva. Avšak za predpokladu zachovania doterajšieho tempa prístupového procesu v predpokladá, že v budúcoročných správach bude môcť odporučiť, ktorí kandidáti sú pripravení na vstup.  Spomedzi 12 rokujúcich krajín si 10 stanovilo cieľové dátumy vstupu v súlade so závermi Göteborgu.  
 
	Výsledky rokovaní budú stelesnené v prístupovej zmluve, ktorá bude predstavovať jeden právny dokument zahŕňajúci výsledky separátnych prístupových konferencií. Uvedený právny dokument sa bude skladať s krátkeho textu Zmluvy a dlhého Aktu pristúpenia (bude obsahovať adaptácie sekundárnej legislatívy na stav po rozšírení). Podobný postup bol zvolený aj pri predchádzajúcich rozšíreniach.
 
Rokovania s ostatnými kandidátmi a Tureckom
 
	S Rumunskom a Bulharskom EK navrhuje otvoriť všetky kapitoly pokiaľ to pripravenosť kandidátov dovolí v priebehu budúceho roka. V budúcoročnej správe EK im navrhne novelizovaný road-map, príp. revidovanú predvstupovú stratégiu.
 
	Ku koncu roka by mali byť funkčné všetky prvky predvstupovej stratégie voči Turecku (politický dialóg, Partnerstvo pre vstup, komunitárna pomoc atď.). Turecko je vyzvané intenzifikovať ekonomické a politické reformy a viac spolupracovať pri riešení problému Cypru a rozdielov prístupov k Spoločnej európskej bezpečnostnej a obrannej politike. V rámci štruktúr asociačných podvýborov by mala začať nová fáza detailného skúmania tureckej legislatívy z hľadiska kompatibility s acquis.
 
Závery 
	
	V
oblasti politických kritérií je SR hodnotená ako krajina, ktorá pokračuje v ďalšej konsolidácii a prehlbovaní stability inštitúcií garantujúcich demokraciu, právny štát, rešpektovanie ľudských práv a ochranu menšín. Korupcia je však naďalej označená ako vážny pretrvávajúci problém slovenskej spoločnosti. V súvislosti s rómskou menšinou by mala byť posilnená implementácia stratégie prijatej v rokoch 1999 a 2000. 
 
	Z hľadiska plnenia ekonomických kritérií je SR hodnotená ako fungujúca trhová ekonomika, ktorej celková makroekonomická stabilita bola zachovaná. Dobrý pokrok nastal v oblasti privatizácie bánk a v oblasti stanovenia rámca pre rozvoj súkromného sektora. Za účelom získania schopnosti vyrovnať sa s konkurenčným tlakom únie je potrebné ďalšie úsilie v oblasti finančnej konsolidácie a v oblasti rozvoja a  implementácie programu štrukturálnych reforiem. 
 
	V oblasti prijímania acquis Slovensko pokračovalo v harmonizácii svojej legislatívy. Pokrok však nebol rovnaký vo všetkých kapitolách. Veľký pokrok bol dosiahnutý v oblastiach ako voľný pohyb tovaru, právo obchodných spoločností, sociálna politika a zamestnanosť, colná únia. Štrukturálne slabosti pretrvávali v niektorých sektoroch, konkrétne v poľnohospodárskom sektore, regionálnej politike a koordinácii štrukturálnych nástrojov.
 
	V súvislosti s posilňovaním administratívnych kapacít celkový pokrok SR bol hodnotený ako obmedzený, predovšetkým v oblasti poľnohospodárstva, dopravnej politiky, regionálnej politiky a spolupráce v oblasti vnútra a spravodlivosti. Správa víta rozhodnutie vlády SR zvýšiť počet personálu zaoberajúceho sa EU problematikou o približne 1200 osôb v roku 2002.
 
Krátkodobé priority Partnerstva pre vstup z roku 1999 boli do značného rozsahu splnené v oblasti vnútorného trhu a sociálnej politiky a zamestnanosti, čiastočne splnené v oblasti energetiky a v oblasti vnútra a spravodlivosti, a iba obmedzene splnené v oblasti poľnohospodárstva a životného prostredia. Všetky strednodobé priority boli čiastočne splnené, s výnimkou dopravnej politiky, regionálnej politiky a životného prostredia. Priority z nového Partnerstva pre vstup budú na základe podrobnej analýzy tohto dokumentu ako aj Pravidelnej správy spracované do harmonogramu úloh na najbližšie obdobie.
 
	V Strategickom dokumente EK k rozširovaniu bolo konštatované že všetci kandidáti pokračujú v plnení politických kritérií a prijímaní acquis. Vzhľadom na schopnosť odolávať trhovým silám boli Malta a Cyprus hodnotené najlepšie, zatiaľ čo ostatných 8 kandidátov (okrem Bulharska, Rumunska a Turecka) sa dostalo na rovnakú úroveň a je ešte na ceste k dosiahnutiu tohoto cieľa. Strategický dokument potvrdil platnosť časového harmonogramu „road map“, ktorého naplnenie by malo viesť k ukončeniu rokovaní v roku 2002 a členstvu v roku 2004. Dôležité je aj konštatovanie, že vo finančnom rámci schválenom na summite EÚ v Berlíne v roku 1999 je dostatok finančných prostriedkov na rozšírenie EÚ o 10 kandidátov. Vzhľadom na nedostatky v oblasti administratívnych a súdnych kapacít je súčasťou dokumentu aj akčný plán na ich posilnenie.